
Az emíliai dialektus mássalhangzócsoportjainak fonotaktikája

Kulcsszavak: Sonority Sequencing Principle, magánhangzó-betoldás, nC-kapcsolatok, szonoritási hierarchia
A dolgozatomban egy olyan olasz dialektust vizsgálok, aminek az összetett mássalhangzócsoportjai már-már a szláv nyelvekre hasonlítanak (pl. [dmaŋdga] ’vasárnap’, [zbdɛːl] ’kórház’ stb.). A kutatásomban az emíliai dialektus mássalhangzócsoportjainak a fonotaktikáját írom le. Arra keresem a választ, hogy milyen mássalhangzó-kapcsolatok hol fordulnak elő az emíliai dialektusban. Két kérdéskörrel foglalkozom: (1.) a réshangok megelőzhetik a zárhangokat az onsetben, és követhetik a zárhangokat a kódában, ezzel megszegve a Sonority Sequencing Principle-t; (2.) a homorgán (azonos helyen képzett) nazális-mássalhangzó kapcsolatok szóeleji pozícióban előidézik az epentézist (pl. *[ntɛːr]>[antɛːr] ’takarít, INF’), a nem homorgán nazális-mássalhangzó szekvenciák pedig nem (pl. [mdeːva] ’arat, E/3, múlt’). Ezt a jelenséget a fonotaktikai elemzések fogalomrendszerének (felismerési kulcsok, kontraszt, percepció) a segítségével magyarázom meg.



